PARLAMENTUL ROMÂNIEI

CAMERA  DEPUTAŢILOR

Comisia pentru muncă şi protecţie socială



Nr.27/465/13 octombrie 2004
R A P O R T

asupra proiectului de Lege pentru aprobarea Ordonanţei de urgenţă a Guvernului nr.63/2004 privind acordarea unor drepturi de protecţie socială, din bugetul asigurărilor pentru şomaj, salariaţilor concediaţi colectiv de la Societatea Comercială VAGMAR – S.A. Craiova
1. În conformitate cu prevederile art.89 şi 107 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru muncă şi protecţie socială a fost sesizată pentru dezbatere pe fond în procedură de urgenţă, cu proiectul de Lege pentru aprobarea Ordonanţei de urgenţă a Guvernului nr.63/2004 privind acordarea unor drepturi de protecţie socială, din bugetul asigurărilor pentru şomaj, salariaţilor concediaţi colectiv de la Societatea Comercială VAGMAR – S.A. Craiova, trimis cu adresa 
nr. P.L.-X 596 din 30 iunie 2004.

La întocmirea prezentului raport, Comisia a avut în vedere avizele Consiliului Legislativ, Comisiei pentru buget, finanţe şi bănci şi Comisiei juridice, de disciplină şi imunităţi.
Proiectul de lege are ca obiect de reglementare acordarea unor drepturi de protecţie salariaţilor disponibilizaţi prin concedieri colective de la S.C. Vagmar S.A. Craiova, ca urmare a iniţierii procedurii de lichidare judiciară.
Comisia propune Plenului adoptarea proiectului de lege întrucât se impune acordarea de urgenţă a drepturilor băneşti cuvenite deoarece situaţia socială a persoanelor concediate s-a deteriorat, expirând perioada maximă de acordare a indemnizaţiei de şomaj.
2. Proiectul de lege face parte din categoria legilor ordinare, conform prevederilor constituţionale, şi a fost adoptat de Senat în şedinţa din 30 septembrie 2004, cu respectarea prevederilor art.76 alin.(2) din Constituţie, republicată.
3. La lucrările comisiei au fost prezenţi 19 deputaţi, din totalul de 20 membri ai comisiei.

La dezbaterea proiectului a participat ca invitat, în conformitate cu prevederile art.51 şi 52 din Regulamentul Camerei Deputaţilor, d-na Simona Bordeianu – director adjunct în cadrul Ministerului Muncii, Solidarităţii Sociale şi Familiei.
4. Proiectul de lege, potrivit art.75 din Constituţie şi art.86 din Regulamentul Camerei Deputaţilor, este de competenţa decizională a Camerei Deputaţilor.

În urma dezbaterii în şedinţa comisiei din 12 octombrie 2004, proiectul de lege a fost aprobat în forma prezentată de Senat, cu unanimitate de voturi.

